ОТЧЕТ

за дейността на НЧ„Христо Ботев-1908“ с.Верен общ.Братя Даскалови през 2020г.

 Читалището е живият извор на българския дух и култура през вековете.Там е запалена искрата и пламва огънят на Българското възраждане.Там е мястото,където се поддържат живи българските традиции.Мястото,в което малките българчета научават за бита,културата,прекрасните песни и танци,ръчните бълг. шевици,където пламва и остава завинаги в сърцата им огънчето на българщината.

 Читалището е единственото място,в което се срещат всички поколения.Нашите предци са го създали със своя доброволен труд и помощ,а нашата задача е да го запазим в материален и духовен аспект.

 С много любов и от сърце работи настоятелството и тази година.Основна цел беше възобновявъне и съхраняване на някои традиции изгубили се във времето,което породи едно незабравимо начало на годината с отбелязването на вълнуващия празник Бабин ден.

 Празникът започна на мегдана с традиционно хоро.Пъстротата от багрите на автентичните мъжки,женски и детски носии на нашите предци изпълни сърцата на хората от селото и повдигна българския дух.После всички се отправиха към чешмата ,,Баба Нара“ съпровождани от мелодичните звуци на българската гайда.

 Първи вървяха майките с малки деца от 1 до 3 годишна възраст да налеят прясна вода,а след тях бабите. На извора изкъпаха бабите-т.нар.„влечугане“,а те пък по традиция се дърпаха,така както новороденото е къпано при раждането.Бабата напръска хората с благослов и магически думи:Колкото капки има във въздуха,толкова деца да се раждат във всяка къща!“ и прикади под полите на невестите,за да се плодят и раждат.После всички се отправиха към празничната трапеза.Мъжете в „Клуб на пенсионера“,а жените в механа ,,Чиликови.Пред стълбите,за да се пресече лошото млада майка подаде сапуна и поля ръцете на бабата,а после постави пешкир на дясното и рамо.Отново с послание за плодовитост и леко раждане бабата се забърса в полата на невестата и я закичи с бял и червен конец.После с пречистващата сила на водата,минала през ръцете на бабата,тя изми децата и хвърли вода нагоре:,,Да рипнат децата и да станат бели и червени.Колкото са капките,толкова да са берекетът и здравето!“Бабата върза паричка на десните ръце на децата и ги мироса с мед и масло-да са работливи и да се роят като пчеличките;както и майките-да са сладки на мъжете си.Хвърли жито,а на главичките им постави вълна.Бяла-да остареят и побелеят,и червена-да са здрави и румени.Бабата нарече:,,Да се червите като таз вълна,да се гоите като просото,да се роите като кошера!“.Празникът продължи с богата трапеза,весели песни и закачки,все така разделени като в миналото-мъжете от жените.В късните следобедни часове се събраха,но на мегдана-с традиционни хора. Бабинден във Верен не е само въстановка на стар обичай-той е в грижливото прибиране на носиите,в правенето на гривните за децата,в наричането с надежда и упование,в грижите за чешмата на мъжете.Веренци бабуват на миналото си и го вмъкват с такива обичаи в сърцата на децата си,че нещо все ги влечуга към селото.

 На 14 февруари чествахме Трифон Зарезан-денят на виното, лозарите, кръчмарите и градинарите.Независимо от своя произход в миналото, празникът е обвързан с много обичаи,някои от които са запазени и до днес.С омесена пита от сутринта-окрасена с лозово листо,с бъклица вино, с багрите на автентичните носии и с гласовете на нашата певческа група потеглихме към лозята да изпълним ритуала-зарязване.Най стария и опитен винар отряза три пръчки от три корена с благослов за берекет,поля ги с донесеното вино а от тях направи венец и закичи на калпака си.Кмета също извърши ритуала с пожелание за богат берекет,а направения венец закичи на избрания за годината Цар на лозята.Особенно вълнуващо беше,когато Баба Марийка учеше по младите жени как се зарязва,на коя пъпка и т.н-целия си опит,да го съхраним,пазим и предадем на следващото поколение.Празника завърши с богата трапеза,много вино от нашите винопроизводители,настроение,песни,хора и веселие.

 По традиция на 1 март Председателя на читалището Калинка Димова облечена като Баба Марта закичи хората от селото с мартеница и пожелание да бъдат бели и червени,румени,засмени и много здрави.

 На 3 март отбелязохме Националния празник на Република България с възпоменателно слово за загиналите и поднесохме ръчно направени венци пред двата паметника.Особенно вълнуващо беше,когато под звуците на Химна на България Руска Стоянова изрецитира толкова прочувсвено ,,Българио за тебе те умряха…..“ и накара всички да настръхнат и да се чувстват горди ,че са Българи.

 Празнично отпразнувахме и деня на жената 8-март.

 Съобразено със всички противоепидемични мерки се проведе още едно вълнуващо събитие-сватба в с.Верен.

Постой, постой, слънце,

постой, та погледай,

кат се мома дели

от майка, от баща,

от девета рода,

от девет пояса.

 Това е част от традиционна сватбарска песен от с.Верен от момента, когато са качвали булката в колата на момъка и са тръгвали към новия дом на семейството. Юли, 2020г. – слънцето стои и гледа, наднича иззад къщите в селото и сигурно се чуди дали не е объркало своя ход и вместо към заника на деня, да е препуснало назад във времето. Една сватбарска кола вози булка и младоженец към щастието и със сигурност момата няма да се прости с дома, защото го е извезала на гърдите си, а момъкът е прегърнал гайдата и постила пътя им напред с песен, за да се врекат най - първо пред шевицата и ръченицата.

Доротея и Евгени са избрали не просто да пресъздадат един народен обичай поновому и после да купонясват. Те са млади, влюбени, напълно потопени в съвременността, но пък се женят на площада на селото така, както са се оженили прабабата и прадядото на Доротея, която е с корени от с.Верен. Празникът им няма аромата на луксозен ресторант, но пък лавандуловият се усеща навсякъде. Щъркелите до библиотеката потракват в такт с гайдата, защото Евгени е и музикант.

Сватбата започва още в четвъртък, когато две жени от рода калесват цялото село. Първата къща, в която влизат е на изток и стопаните й се избират да са добри хора. После минават през цялото село и канят всички. И всички отиват – с маски, на разстояние, без традиционната гощавка, но са на площада.

 Сватбата започва с бръснелата – бръсненето на момчето от брат му под звуците на ръченица. Това става традиционно в събота, но в случая се прави в същия ден на сватбата. Насапунисват младоженеца с метла и го бръснат с мотика, след това се мие с вода от специално наречено и украсено менче и се бърше в пешкир.

 Сватбарското шествие се води с пряпорица – украсено знаме. Най-отгоре на него има ябълка, като символ на плодородието и благоденствието в дома на младите, вързани са пуканки, здравец и червени цветя. Взимането на булката е емоционален, тъжен и щастлив момент едновременно за всички и на тази сватба. През 2020г. вместо с лъскав автомобил, Евгени скача в шарената каручка и заедно с кумовете и сватбарите поема по прашните селски улички, за да си вземе една веренска мома за жена

Отиването и влизането в дома на момичето и в съвременните сватби е оставило отпечатъка на традициите – откупуването на булката, заключването на вратата. Във Верен традицията е момчето да даде 33 жълтици на бащата на булката,а за да ги събере му помагат близките.Услужливите приятели на младоженеца успяват да откраднат от момината къща, за да има какво да занесат младите в новия си дом – най-хубавият петел на свата. След извеждането и прощаването на момичето с роднините, всички се отправят отново към площада на селото. Шарената каручка ги връща на центъра, а там повеждат хорото ту с пряпореца, ту с петела.

 Сватбата продължава с почерпка за близките. А десертът… него могат само веренци да го оценят- кишкек. Това е жито,но сварено по специален начин, престояло една нощ, овкусено с масло и захар. Липсва и другата традиционна храна за сватба – т.нар. Бъдинкова манджа, ама… халал да му е на Ковид-19!

Гостите даряват, като закичват булката и младоженеца с гердани от пари. В миналото е имало специален човек, който е съобщавал кой какво дава. Като дори във времената, когато са дарявали животни, менци, посуда, ризи и всякакъв друг „принос“ за младото семейство, това е било съпроводено и с обещания от страна на подаряващите.

Един от най-веселите моменти за сватбарите е когато свекърът и свекървата, а в случая- майката и бащата на булката се преобличат съответно като мъж и жена и са начернени и окаляни. Тъщата е обута в мъжки панталон, каскет, мустаци, риза, а тъстът – с пола, начервен и набелен. Те танцуват ръченица, с черпак и капак от тенджера, за да е пълна къщата на младите. След това сватбарите им късат дрехите и ги люлеят в черга. Този обичай в миналото се е правел когато булката е дарявала свекърът с шита от нея кенарена риза, а свекървата – с дантели, изплетени от снахата. Развеселените сватбари са грабвали даровете и са танцували, търкаляли са се с тях, за да може булката на следващия ден да ги изпере.

 В с.Верен сватбата е продължавала около седмица- тежка, с внимание към всеки член от двата рода, с наричане за бъдещето на новото семейство, с уважение към родителите,с пожелание на всеки вързан конец. Доротея и Евгени, техните родители, кумове, близки и приятели направиха точно такава сватба, макар и само за няколко часа, макар и гостите да бяха с маски. В деня, в който Васил Левски е роден, във Верен се възродиха традиции, забравени дори да се мечтаят.

 Заради поставените ни противоепедемични мерки настоятелството се зае с почистването и отделни ремонтни действия на читалищната сграда.Особено вълнуващо беше,когато се включиха и децата от селото доброволно.Помагаха толкова интосиазирано и развълнувано даваха идеи.Читалището е нужно да съхраним българщината и да я предадем гордо на младото поколение.

 Пожелахме си през 2021г. да бъдем здрави и още по-активни в читалищната дейност.